Om te blog of nie ?
Na meer as drie jaar kom maak ek weer 'n draai hier by my eie blog. Ek het sekerlik goeie - of ten minste debateerbare - redes vir my afwesigheid.
Maar nou wonder ek - die wereld het intussen aanbeweeg. Almal tweet mekaar deesdae, Skype is al 'n algemene woord in verskeie tale se woordeboeke, almal FaceBook, en bly in kontak met mekaar se doen en lates op soveel verskillende maniere en sosiale netwerke in die kuberruim.
Word daar nog ge-blog ? Is dit dalk tyd vir hierdie Kuiergat om te verdwyn ? Dalk het dit al klaar ontbind en in digitale stof verander.
As iemand dalk hier lees, lug asseblief jou mening.
# Deur Johann van Staden @ 11/27/2010 01:05:00 PM 1 Jou KOMMENTAAR op hierdie Bydrae
# Deur Johann van Staden @ 9/25/2007 12:00:00 AM 0 Jou KOMMENTAAR op hierdie Bydrae
Bloeisels en Blikke
Bloeisels en Blikke . . . wel, vuilgoedblikke, of vullisdromme as jy verkies.
Hoe mooi is die pragtige wit en roosrooi en blou blommetjies wat guitig-skielik hulle verskyning in byna elke boom en struik in Pretoria gemaak het. ’n Visuele simfonie van kleure, en ja, ook geure.
Hierdie jaar is daar egter ’n nuwe lid in die orkes wat ’n bykomende wanklankie bydra. Groot, swart vullisdromme staan regop-soldaat en waghou op elke hoek en om elke draai. Boggelrug-vol swart sakke hou vele vullisdromme geselskap gedurende die groot wag. Honderde, of miskien duisende wat nou al na byna twee weke met ’n wanklankie die suiwer lentelug-simfonie besoedel.
Die vullis-verwyderaars van Pretoria staak !
# Deur Johann van Staden @ 9/17/2007 08:22:00 AM 0 Jou KOMMENTAAR op hierdie Bydrae
Liewe vriende, ek het nou net by die huis gekom nadat ek vroeg vanoggend Kaap toe gevlieg het - met krukke en al. Ek het nou so klein idee van watter hindernisse gestremde mense in die gewone lewe ondervind, en hoe uiters gestremd-onvriendelik dit regtig daar buite is.
Iets so simpel soos om van die parkeerterrein deur die prosesse om op die vliegtuig te kom, raak 'n nagmerrie. Die vlug self, byvoorbeeld waar om die krukke te sit, en hoe om op te gaan sit terwyl jy byna beenaf is, en ander dinge - mense, dit was 'n openbaring. Die manier hoe ander mense jou hanteer, ensovoorts. Dit was waarskynlik een van die mees uitputtendste dae in my lewe.
Ek het geen idee gehad nie !
Miskien sal ek later meer oor die ondervinding / ervaring skryf. Alhoewel ek myself as redelik ingelig beskou tov gestremdheid, was vandag vir my 'n openbaring !
# Deur Johann van Staden @ 9/13/2007 09:54:00 AM 1 Jou KOMMENTAAR op hierdie Bydrae
Ek is nie een vir dokters en pille en hospitale nie !
Maar vandag, nie uit eie keuse nie, is ek opgeneem, en weereens verbaas die admin-monster my. Ten spyte van die feit dat ons familie hierdie hospitaal al vir jare gebruik (goed ondersteun is dalk 'n beter woord), moet mens van voor af dieselfde inligting ten minste drie of vier keer weer neerskryf. Dan word dit waarskynlik weer iewers in 'n rekenaar ingevoer. En ek moes seker vyf keer my handtekening iewers neerpen.
Is dit nie moontlik om al my vorige inligting van die databasis af te trek, sodat ek dit kan bevestig en enige veranderinge aanbring nie ? Opname sal dan mos baie vinniger en meer koste-effektief wees.
Dan word 'n reeks plakkers met al my inligting gedruk en orals op verskillende vorms opgeplak. Maar daar is nog steeds ten minste meer as tien plakkers wat ongebruik gelaat is. Waarskynlik word 'n paar wel nog gebruik deur die loop van die dag, of tot wanneer ek ontslaan word. Maar ek is oortuig daarvan dat 'n paar nie gebruik sal word nie. Hierdie gom-plakkers is duur items. As mens na al die 'voorsienings' kyk wat gedurende die proses gebruik word, wonder ek hoeveel onnodige kostes dit veroorsaak. 'n Bietjie hier en 'n bietjie daar, en weliswaar, die rekening kry sommer nog 'n nul by.
Ek is oortuig daarvan dat bietjie Organisasie en Metode fokus heelwat optimisasie en koste-besparings teweeg kan bring, en die produktiwiteit wesentlik kan verhoog.
En ek hou nog steeds nie van hospitale nie ; gelukkig is almal tot op hede baie vriendelik en hulpvaardig.
Ek hou net nie van die "Nul per Mond" teken agter my bed nie...
# Deur Johann van Staden @ 9/11/2007 11:59:00 AM 3 Jou KOMMENTAAR op hierdie Bydrae